sóndaagse soep

sóndaags óm ‘n oer of ein

soep mit bölkes

en oet de radio

ein sjtum die sjprook

euver de toesjtandj in de werreld

euver atoombómme

en de vraog

of de Russe zólle kómme

of de Arabiere d’n aoliekraan

toe zólle drejje

en euver nutte diektatórs

die zich verrieke en ermooi zejje

veer als kienjer

loesterde nao dae meneer

dae in de radio zoot

dae ‘t sjpeel van geldj en mach

wis te verduutse

en GBJ Hilterman hoot

al begrepe v’r neet väöl

van dae grote miense kal

‘t gezich van pap en mam

vertelde ós deste meer

det ‘t erns woor dit keer

‘jóng wil-se nog get soep?’

‘jao gaer mam’

sóndaagse soep

mit auge baoverdrop

deej ós wiejer aete

en rap vergaete

ozel en oorlog óm ós haer

Paul Caquelein